# Medfinansieringsordningen for digitaliseringstiltak i staten

## Veiledning til utfylling av søknaden

For å søke om midler fra *Medfinansieringsordningen* er det en forutsetning at prosjektet/tiltaket har vært gjennom konseptfasen (se [Prosjektveiviseren](https://prosjektveiviseren.digdir.no/)), relevante tiltak er vurdert og det er besluttet hvilke tiltak/løsning en vil gå videre med.

Dette dokumentet inneholder veiledning til:

* utfylling av søknaden under fanen **Sentrale forutsetninger**
* utfylling av søknaden under fanene **Registrer nyttevirkninger** og **Registrer kostnadsvirkninger**.

## Kartlegge nytte- og kostnadsvirkninger av tiltaket

Her skal dere fylle inn nytte- og kostnadsvirkningene av tiltaket. Se [DFØs nettsider](https://dfo.no/fagomrader/utredning-og-analyse-av-statlige-tiltak) om utredningsinstruksen og krav til samfunnsøkonomisk analyse. Merk at det ikke er et krav om å gjennomføre en fullverdig samfunnsøkonomisk analyse for å søke om medfinansiering, men prinsippene om nytte- og kostandsvirkninger er de samme.

Virkningene skal beskrives som endringer sammenlignet med nullalternativet. Det vil si dagens situasjon og forventet videre utvikling hvis ingen tiltak blir iverksatt på området. Nullalternativet kan bli resultatet hvis ingen nye tiltak iverksettes, og det er viktig at nullalternativet fremstår som et realistisk alternativ. Dette innebærer at man skal ta med kostnader for det minimum av vedlikehold som er nødvendig for at alternativet er reelt.

Bare virkninger av en viss betydning og omfang tas med. Dette omfatter både nyttevirkninger (fordeler) og kostnadsvirkninger (ulemper). Det er viktig at en har et bredt perspektiv når en kartlegger nytte- og kostnadsvirkninger og at en ikke bare vurderer de virksomhetsinterne virkningene. Nytte- og kostnadsvirkninger omfatter fordeler og ulemper for alle type aktører og inkluderer både konsekvenser for offentlige virksomheter, privat næringsliv, privatpersoner og andre grupper.

For å kartlegge virkninger kan det ofte være til hjelp å vurdere hvem som berøres av prosjektet, hvordan de berøres og når de berøres.

|  |
| --- |
| ***OBS! Ende-effekt versus del-effekt i samfunnsøkonomiske analyser***  Ofte oppstår virkningene av et tiltak som en virkningskjede som ender opp i en samfunnseffekt eller en ende-effekt. Eksempelvis kan et tiltak bidra til mer styringsinformasjon, som igjen bidrar til bedre styring av virksomheten som deretter bidrar til høyere kvalitet på tjenester og/eller redusert ressursbruk. Nytte- og kostnadseffekter i en samfunnsøkonomisk analyse er ende-effekter i virkningskjeden og ikke del-effekter av et tiltak.  Som en hovedregel skal kun ett ledd i virkningskjeden telles med. Av og til kan det imidlertid være hensiktsmessig å vurdere et tidligere ledd i virkningskjeden som er «nærmere» tiltaket, men da må en gjøre rede for hvordan virkningen en vurderer bidrar til å oppnå samfunnseffekten. Eksempelvis må en gjøre rede for hva slags samfunnseffekter økt styringsinformasjon vil gi.  ***Eksempel 1:*** Økt styringsinformasjon kan være en konsekvens av et tiltak, men det er ikke en nytteeffekt i seg selv. Nytteeffekten er det en eventuelt kan oppnå med økt styringsinformasjon som eksempelvis økt kvalitet på tjenester eller redusert ressursbruk.  ***Eksempel 2:*** Økt kontrolldekning på grensen kan være en konsekvens av et IKT prosjekt i Tolletaten, men det er ikke en nytteeffekt. Bedre ivaretagelse av helse og sikkerhet eller redusert kriminalitet kan derimot være nytteeffekter som oppnås gjennom økt kontrolldekning på grensen. |

### Identifisere og beskrive nyttevirkninger

*Nyttevirkninger* kan også betegnes som positive effekter, fordeler eller gevinster. En nyttevirkning er en virkning som øker velferden for én eller flere grupper i samfunnet, eller for samfunnet samlet sett som følge av tiltaket. Kartleggingen av nyttevirkninger skal munne ut i en utfyllende liste over nytteeffekter.

Tidsbesparelser utgjør ofte en betydelig andel av de prissatte nyttevirkningene av et digitaliseringstiltak. Det er derfor viktig å nøye vurdere hvem som berøres av tiltaket og størrelsen på tidsbesparelsene som kan oppnås med tiltaket. *Eksempel 3* og *Eksempel 4* beskriver to statlige digitaliseringsprosjekt hvor det ble estimert betydelige tidsbesparelser både i privat og statlig sektor.

Dersom en ny løsning skal erstatte den gamle, skal bortfall av drifts- og vedlikeholdskostnader for den gamle løsningen føres som en nyttevirkning. Drifts- og vedlikeholdsutgifter til ny løsning tar en med i sin helhet under kostnadsvirkninger.

|  |
| --- |
| ***OBS! Fokuser på god kvalitet ved estimering av tidsbesparelser***  Tidsbesparelser som berører mange brukere eller aktører blir ofte betydelige størrelser på samfunnsøkonomisk nivå.  ***Eksempel 3:*** I samfunnsøkonomisk analyse av å innføre pålegg i offentlig forvaltningsvirksomhet om bruk av utgående e-faktura til næringsvirksomhet utgjorde tidsbesparelser i privat sektor 67 prosent av de prissatte effektene. Totalt ble tidsbesparelser i privat sektor estimert til å være mellom 449 millioner kroner til 1045 millioner kroner avhengig hvilke deler av offentlig sektor tiltaket skulle gjelde for. En antok at tidsbesparelsen per faktura var 20 minutter for de som tidligere hadde behandlet fakturaen manuelt.  ***Eksempel 4:*** I konsekvensutredning av digitalisering av skjema for Fornyings-, administrasjons- og kirkedepartementet ble det vurdert at et tiltak som pålegger statlige virksomheter å legge til rette for digital innsending av skjema vil være samfunnsøkonomisk lønnsomt. Beregningene viste at tiltaket ville gi en samfunnsøkonomisk gevinst på 1,7 milliarder kroner, dersom det mest effektive alternativet ble realisert. Om lag to tredjedel av gevinstene var tidsbesparelser i de statlige virksomhetene, mens en tredjedel var tidsbesparelser hos næringsliv og privatpersoner. |

I Tabell 4 til Tabell 6 nedenfor oppgis nyttevirkninger som ofte oppstår ved digitaliseringsprosjekter. Virkningene som oppgis i disse tabellene kan som regel kvantifiseres gjennom prissetting. Ikke-prissatte nyttevirkninger som ofte oppstår i digitaliseringstiltak er vist i Tabell 10.

### Identifisere kostnadsvirkninger

Med *kostnadsvirkninger* menes all bruk av ressurser som oppstår som følge av tiltaket. Her er det viktig å få med alle kostnadsvirkninger. Det er viktig å tenke bredt når man kartlegger kostnader og at man nøye vurderer konsekvensene tiltaket kan ha utenfor sin egen virksomhet. Det gjelder også investerings- og driftskostnader andre virksomheter eller kommunal sektor vil ha for å ta i bruk en ny løsning.

|  |
| --- |
| ***OBS! Inkluder også intern ressursbruk i virksomheten***  En typisk fallgruve er at man ikke tar med ressursbruk internt i offentlige virksomheter, men kun utgifter som har budsjettmessige konsekvenser for virksomheten. Dersom prosjektet eksempelvis krever 30 ukesverk i planlegging og forprosjekt skal dette inkluderes i investeringskostnaden knyttet til prosjektet. |

I Tabell 7 til Tabell 9 i vedlegg oppgis kostnadsvirkninger som ofte oppstår ved digitaliseringsprosjekter. Disse kostnadsvirkningene kan som regel prissettes. Ikke-prissatte kostnadsvirkninger som ofte oppstår i digitaliseringsprosjekt oppgis i Tabell 10.

## Prissatte virkninger

Nytte- og kostnadseffekter skal tallfestes og så lenge det er faglig forsvarlig og hensiktsmessig verdsettes i kroner. Alle priser og kostnader som inngår ved beregning av netto nåverdi skal være eks. mva.[[1]](#footnote-2)

***Noen tips for å vurdere virkninger av digitaliseringstiltak***

* Man bør så langt som mulig bygge på erfaringsdata. Disse innhentes i beste fall fra egen eller liknende virksomhet, alternativt fra privat sektor eller internasjonalt. Erfaringsdata kan likevel være mindre relevante i markeder preget av rask teknologisk utvikling.
* Anslagene bør utarbeides av flere personer, helst med variert bakgrunn, for på denne måten å styrke og bygge opp under estimatene.
* I estimeringsarbeidet bør man unngå et for tidkrevende detaljfokus, men heller sikte mot gode, overordnede anslag.
* Mange IKT-prosjekter nødvendiggjør eller muliggjør nye måter å utføre arbeidsoppgaver på. IKT stimulerer ofte både til endringer i arbeidsprosessene og i den interne organiseringen av virksomhetene, som igjen kan avhenge av virksomhetenes omstillingsevne. Dette gjør det vanskelig å estimere de forventede nyttevirkninger og kostnader som følger av selve prosjektet. Hvis man finner det riktig å inkludere slike organisasjonsendringer som en del av forventede virkninger, bør forutsetningene klart fremgå. Ved behov kan disse forutsetningene drøftes nærmere i usikkerhetsanalysen.
* Ved verdsetting av kostnadsvirkningene i IKT-prosjekter bør man være oppmerksom på at det er lett å undervurdere kostnadene ved for eksempel tilegnelse av ny teknologi, at det kan bli overgangsproblemer og ekstra kostnader ved implementering, drift og brukerstøtte samt vedlikehold

Ved prissetting av virkninger må alle viktige forutsetninger som ligger til grunn for analysen dokumenteres. Dette skal gjøres under fanen Sentrale forutsetninger i søknaden.

#### Om prissetting av tidsbesparelser eller økt tidsbruk

I vurderingen av om tiltaket er samfunnsøkonomisk lønnsomt, er det viktig å prissette økt eller redusert tidsbruk.

Å vurdere forventet reduksjon i tidsbruk er en krevende øvelse ettersom det ofte er vanskelig å ta stilling til hvordan virksomhetenes arbeidsprosesser endres som følge av et digitaliseringsprosjekt. Man må også vurdere hvordan andre aktører og virksomheters tidsbruk endres som følge av tiltaket. For å beregne endring i tidsbruk må man altså vurdere i hvilken grad dagens arbeidsprosesser endres som følge av digitaliseringstiltaket og hvordan dette påvirker tidsbruk internt og eksternt.

I beregningen av netto nåverdi skal det skilles på tidsbruk i arbeidstid og fritid. I utgangspunktet skal timeprisene som presenteres i Tabell 1 til verdsetting av tidsbruk i arbeidstid eller fritid brukes.[[2]](#footnote-3) Dersom man avviker fra disse verdiene skal det gis en faglig begrunnelse.

*Timepris arbeid* er basert på at tid i arbeid verdsettes utfra faktiske kostnader til personal knytt til prosjektet. Vi har valgt denne tilnærmingen for å komme nærmest mulig reelle nyttevirkninger for statlige virksomheter. Godkjent timesats er inntil 1,2 promille av avtalt og reell årslønn, men avgrenset til kr 900,- pr time. Et årsverk blir regnet til 1 695 timer. Det er i søknadsmalen brukt standard timepris på kr 626,-. Denne kan oppdateres ved behov i henhold til godkjent timesats.

***Timepris*** *fritid* er basert på netto lønnskostnad i statlig sektor.[[3]](#footnote-4)

Dersom tidsbesparelsen gjelder privatpersoner bør timeprisen for fritid benyttes. Et eksempel på når en bør benytte timepris fritid er illustrert i *Eksempel 7*. Dersom tidsbesparelsen gjelder offentlige eller private virksomheter bør timepris i arbeid benyttes.

Tabell 1: Timepriser, oppdatert 2024

|  |  |
| --- | --- |
| **Timepris** | **Timepris i kroner per time** |
| Timepris arbeid | 626 kr |
| Timepris fritid | 341 kr |

*Eksempel 5* illustrerer hvordan man benytter disse timeprisene til å verdsette tidsbruk.

Et viktig poeng er at all tid som frigjøres som følge av digitaliseringstiltak skal prissettes. Tidsbesparelsen skal regnes med selv om deler av den frigjorte tiden blir planlagt brukt internt til andre oppgaver (jf. krav til gevinstrealisering i retningslinjene for medfinansieringsordningen).Dette er illustrert i *Eksempel 6* under.

Det skal *ikke* tas med «fiktive» innsparinger som for eksempel en antagelse om at en må ansette x tall nye medarbeidere for å ta unna en økende saksmengde dersom ikke den digitale løsningen blir gjennomført.

|  |
| --- |
| ***Verdsettelse av tidsbesparelser***  ***Eksempel 5:*** Det er anslått at tiltak A vil gi en årlig tidsbesparelse på 500 timer pga. effektivisering av en arbeidsprosess. Tiltak A startes opp i 2024 og har en levetid på 10 år. Det er antatt at denne tidsbesparelsen vil bli realisert fra 2025. Dette innebærer at staten årlig sparer 500 timer over tiltakets levetid. Med en timepris på 621 kr vil dette gi en anslått årlig besparelse på 310 500 kr.  ***Eksempel 6:*** Er nyttegevinsten av disse to tiltakene like?   * Tiltak B gjør at en kan redusere ressursbruken med ett årsverk i en avdeling som kan benyttes på et annet område i virksomheten. * Tiltak C innebærer at en nedbemanner ett årsverk i virksomheten.   Nyttegevinsten av de to tiltakene er like. 1 årsverk tilsvarer 1695 timer. For begge tiltakene oppnås en nytteeffekt på 1695 timer \* 621 kr = 1 052 595 kroner.  ***Eksempel 7:*** Et hypotetisk tiltak D innebærer at det i gjennomsnitt tar 15 min kortere tid for en privatperson å søke om startlån hos Husbanken. Startlånordningen mottar årlig rundt 15 000 søknader. Her bør man benytte timepris fritid for å estimere verdien av tidsbesparelsen. Totalt innebærer tiltaket en tidsbesparelse for privatpersoner på ¼ timer \* 15 000 søknader = 3750 timer. Denne tidsbesparelsen verdsettes til 3750 timer \* 341 kr/time = 1 278 750 kroner i året. |

## Beregne netto nåverdi

1. **Velg fane «Generelle forutsetninger»**

* Oppgi informasjon om digitaliseringsprosjektet:
  + Første driftsår er det året tiltaket settes i drift, dvs. det første året tiltaket gir nyttevirkninger.
  + Tiltakets siste leveår: Vi regner vanligvis 10 års levetid for digitaliseringstiltak.
* Om standard forutsetninger:
  + Kalkulasjonsrenten skal settes til 4 prosent. Denne forutsetningen skal ikke endres.
  + Timepriser: I malen er det brukt standard timepriser, se pkt. 2. Her kan en om ønskelig legge inn en annen timepris, men avgrenset til kr 900,- pr time. Se pkt. 2 over.
  + Forventet reallønnsvekst settes til 1,3 prosent. Denne forutsetningen skal ikke endres.[[4]](#footnote-5)

1. **Velg fane «Registrer nyttevirkninger»**

* Prissatte nyttevirkninger skal oppgis separat for virksomheten (interne virkninger), for andre statlige virksomheter, for kommunal sektor, for privat næringsliv og for privatpersoner.
* En registrerer de virkningene som er relevante for tiltaket. Dersom virkningen ikke er relevant for tiltaket lar en de grønne feltene være blanke.
* Ved registrering av tidsbesparelser:
  + «Hvor stor tidsbesparelse oppnår man per år med tiltaket?»: Registrer antall timer redusert tidsbruk per år. Dersom antall timer varierer registrerer en gjennomsnittlig årlig reduksjon i antall timer.
  + «Fra hvilket år realiseres tidsbesparelsen?»: Registrer det første året med tidsbesparelse.
* Registering av reduksjon i drift- og vedlikeholdskostnader:
  + Kostnader skal anslås basert på dagens prisnivå. Alle kostnader som oppgis skal være eks. mva.
  + «Hvor stor reduksjon i årlige drift- og vedlikeholdskostnader oppnår man?»: Dersom kostnadsreduksjonen skjer gradvis, kan en føre opp gjennomsnittlig årlig kostnadsreduksjon.
  + «Fra hvilket år realiseres kostnadsbesparelsen?»: Her fører en opp første år med kostnadsbesparelse.
* Registrering av økte inntekter i virksomheten
  + Noen virksomheter mottar betaling for sin tjenesteyting, disse virksomhetene kan anslå forventet økt inntekt av tiltaket.
  + Inntektsøkning skal være basert på dagen prisnivå eks. mva.
  + Om inntektsøkningen skjer gradvis kan en føre opp gjennomsnittlig årlig inntektsøkning.
  + «Fra hvilket årstall realiseres økt inntekt». Her fører en opp første år med økt inntekt.

1. **Velg fane «Registrer kostnadsvirkninger»**

* Kostnadsvirkninger skal oppgis separat for virksomheten (interne virkninger), for andre statlige virksomheter, for kommunal sektor, for privat næringsliv og for privatpersoner.
* En registrerer de virkningene som er relevante for tiltaket. Dersom virkningen ikke er relevant for tiltaket lar en de grønne feltene være blanke.
* Ved registrering av kostnader skal en legge inn kostnader i alle år basert på dagens priser. Med andre ord skal priser holdes uendret fra år til år. Alle kostnader som oppgis skal være eks. mva.
* Kostnader skal oppgis årlig i de grønne feltene.
* Vær obs på at en i noen grønne felter skal registrere tidsbruk og andre steder skal registrere kostnader i kronebeløp.

|  |
| --- |
| ***Eksempel 8:*** Dersom et digitaliseringsprosjekt innebærer en økning i drifts- og vedlikeholdskostnader på 20 000 kroner årlig skal det registreres 20 000 kroner hvert år fra første driftsår og ut levetiden. |

|  |
| --- |
| ***Eksempel 9:*** Dersom et digitaliseringsprosjekt innebærer at en må ansette en person for å drifte det nye systemet skal en føre opp 1695 timer (et årsverk) hvert år fra personer tiltrer og ut levetiden av prosjektet. |

1. **Fane «Beregning av nåverdi»**

* Her oppsummeres de årlige nytte- og kostnadsvirkningene.
* Her er det kun beregninger og resultater og ingen redigerbare celler.
* Det kan være nyttig å se over at beregningene og sjekke at de årlige nytte- og kostnadsvirkningene ser rimelige ut.

1. **Fane «Til søknadsfane»**

* Dersom beregningene av de årlige nytte- og kostnadsvirkningene ser rimelig ut kan du gå videre til fanen «Til søknadsfane»
* Her finnes tallgrunnlaget som skal oppgis under fane Søknad.

## Vurdere ikke-prissatte virkninger

Virkninger som ikke kan verdsettes i kroner, skal vurderes kvalitativt ved bruk av verdimatrisemetoden ([jf. DFØ sin veileder for samfunnsøkonomisk analyse, kapt. 3.4.5](https://dfo.no/fagomrader/utredning-og-analyse-av-statlige-tiltak/samfunnsokonomiske-analyser/veileder-i-samfunnsokonomiske-analyser/kap-34-tallfeste-verdsette-og-vurdere-virkninger-fase-4#anchorTOC_3.4.5_Kvalitativ_metode_for_ikke-prissatte_virkninger_27)). Manglende mulighet for prissetting av nytte og kostnader må ikke forveksles med disse effektenes samfunnsøkonomiske betydning. Det er helheten av prissatte og ikke-prissatte effekter som må legges til grunn for beslutningsformål.

Den samfunnsøkonomiske verdien av de ikke-prissatte virkningene finner man ved å bruke verdimatrisen (*Tabell 2*). Man ser på kvantum og enhetsverdi i lys av hverandre. Så hvis man for eksempel har vurdert enhetsverdien til å være «høy» og kvantumet til å være «middels positivt», kan man lese av matrisen at den samfunnsøkonomiske verdien på den ikke-prissatte virkningen er «stor positiv».

Følgende verdimatrise skal benyttes for å komme frem til samfunnsøkonomisk verdi:

Tabell 2: Verdimatrise – verktøy for å finne den samfunnsøkonomiske verdien av ikke-prissatte virkninger

|  |  |  |  |  |
| --- | --- | --- | --- | --- |
| **I hvilken grad påvirker tiltaket området? (kvantum)** | **Hvilken betydning har området som berøres for samfunnet? (enhetsverdi)** | | | |
|  | **Liten** | **Middels** | **Høy** |
| **Stor positivt** | Middels positiv | Stor positiv | Meget stor positiv |
| **Middels positivt** | Liten positiv | Middels positiv | Stor positiv |
| **Lite positivt** | Ubetydelig/ingen | Liten positiv | Middels positiv |
| **Verken positivt eller negativt** | Ubetydelig/ingen | Ubetydelig/ingen | Ubetydelig/ingen |
| **Lite negativt** | Ubetydelig/ingen | Liten negativ | Middels negativ |
| **Middels negativt** | Liten negativ | Middels negativ | Stor negativ |
| **Stor negativt** | Middels negativ | Stor negativ | Meget stor negativ |

Følgende ni-delte skala skal benyttes for å synliggjøre den samfunnsøkonomiske verdien av ikke-prissatte virkninger i søknaden:

Tabell 3: Skala for å vurdere den samfunnsøkonomiske verdien av den ikke-prissatte virkningen

|  |  |
| --- | --- |
| **Den samfunnsøkonomiske verdien av virkningen** | **Oppgis i fanene Søknad og Sentrale forutsetninger** |
| Meget stor positiv | 9 |
| Stor positiv | 8 |
| Middels positiv | 7 |
| Liten positiv | 6 |
| Ubetydelig/ingen | 5 |
| Liten negativ | 4 |
| Middels negativ | 3 |
| Stor negativ | 2 |
| Meget stor negativ | 1 |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***Eksempel på vurdering av ikke-prissatt nyttevirkning (fra DFØs veileder i samfunnsøkonomisk analyse)***  ***Eksempel 10:*** Eksemplet gjelder et kompetansehevingstiltak for de ansatte som utfører tjenestene i barnevernet. Det er viktig å vurdere om det faktisk er slik at økt kompetanse hos de ansatte i barnevernet vil kunne føre til økt kvalitet på barnevernstjenesten. Eksemplet tar utgangspunkt i virkningen «Økt helse og livskvalitet» for de barna som har behov for barnevernets tjenester.   1. Statistikk viser at over 55 000 barn og unge mottok hjelp fra barnevernet i 2017. Det er over 80 prosent av de barnevernsansatte som mangler grunnkompetanse, og effekten av kompetansetiltak mener man derfor vil være middels positiv. 2. Ulike studier viser et stort velferdstap som følge av omsorgssvikt blant barn og unge. Videre følger det av rundskriv R-109/2021 at man kan bruke en verdi som er dobbel så høy som for resten av populasjonen i en tilleggsanalyse ved eventuell bruk av kvalitetsjusterte leveår.  |  |  |  |  | | --- | --- | --- | --- | |  | Kvantum | Enhetsverdi | Samfunnsøkonomisk verdi | | Økt helse og livskvalitet | Middels positivt kvantum | Høy enhetsverdi | Stor positiv verdi | |

### Vurdering av usikkerhet

Det er viktig å identifisere de viktigste usikkerhetsfaktorene og vurdere hvilke utslag disse usikkerhetsfaktorene kan gi på tiltakets lønnsomhet. Dette beskrives under fanen Sentrale forutsetninger.

Det benyttes en forenklet usikkerhetsanalyse bestående av følgende trinn:

1. Vurder usikkerheten knyttet til de ulike virkningene. Gi en kort begrunnelse for vurderingen av usikkerheten for hver virkning.
2. Klassifiser usikkerheten knyttet til hver virkning som *lav*, *moderat* eller *høy* basert på sannsynligheten for avvik og utslaget på lønnsomheten.
3. Foreta en samlet vurdering av usikkerheten knyttet til prosjektets samfunnsøkonomiske lønnsomhet.
4. Klassifiser usikkerheten knyttet til prosjektets lønnsomhet som *lav*, *moderat* eller *høy* basert på sannsynligheten for avvik fra forventet lønnsomhet og utslaget på lønnsomheten.

### Oppsummering

I fanen Til\_Søknadsfane hentes følgende informasjon:

* netto nåverdi av prissatte virkninger (hentes fra fane Beregning av netto nåverdi)
* netto nåverdi per investert krone i offentlig sektor (hentes fra samme fane som over)
* de ikke-prissatte virkningenes samfunnsøkonomiske verdi på en skala fra 1 til 9 (hentes fra fane Sentrale forutsetninger)
* samlet vurdering av usikkerhet knyttet til kostnads- og nytteberegningene (hentes fra samme fane som over)

## Tabeller

Tabell 4: Prissatte nyttevirkninger som ofte oppstår ved digitaliseringsprosjekter i offentlig sektor (internt i virksomheten og for øvrige offentlige virksomheter)

|  |  |  |  |
| --- | --- | --- | --- |
|  | Nyttekategori | Beskrivelse | Eksempler |
|  | Tidsbesparelse i offentlig sektor | Varige tidsbesparelser i arbeidsprosesser i offentlig sektor. | Effektivisert saksbehandling, færre manuelle arbeidsoppgaver, etc. |
|  | Reduksjon i drift- og vedlikeholdskostnader i offentlig sektor | Varig reduksjon i drift- og vedlikeholdskostnader i offentlige virksomheter utover tidsbesparelser. | Bortfall av utgifter til drift og vedlikehold av gamle IT-løsninger, lokaler, arkivfunksjoner og relatert infrastruktur, porto, konvolutter, blekk og øvrig papirmateriell, etc. |

Tabell 5: Prissatte nyttevirkninger som ofte oppstår ved digitaliseringsprosjekter i privat næringsliv

|  |  |  |  |
| --- | --- | --- | --- |
|  | Nyttekategori | Beskrivelse | Eksempler |
|  | Tidsbesparelse i privat næringsliv | Varige tidsbesparelser i arbeidsprosesser. | Mindre tidkrevende rapportering til offentlige virksomheter. |
|  | Reduksjon i drift- og vedlikeholdskostnader i privat næringsliv | Varig reduksjon i drift- og vedlikeholdskostnader i privat næringsliv som oppstår som følge av tiltaket | Reduserte utgifter til lokaler, arkivfunksjoner og relatert infrastruktur. |

Tabell 6: Prissatte nyttevirkninger som ofte oppstår ved digitaliseringsprosjekter for privatpersoner

|  |  |  |  |  |
| --- | --- | --- | --- | --- |
|  | Nyttekategori | Beskrivelse | Eksempler | |
|  | Tidsbesparelse for privatpersoner | Varige tidsbesparelser for privatpersoner | | Mindre tidkrevende rapportering til offentlige virksomheter, enklere søknadsprosesser, etc. | |

Tabell 7: Prissatte kostnadsvirkninger som ofte oppstår ved digitaliseringsprosjekter i offentlig sektor (internt i virksomheten og for øvrige offentlige virksomheter)

|  |  |  |
| --- | --- | --- |
| Kostnadskategori | Beskrivelse | Eksempler |
| Investeringskostnader | Inkluderer alle kostnader knyttet til å etablere et nytt IKT-system:   * Systemutvikling og planleggingskostnad inkludert forprosjekt * Innkjøpskostnad for nytt system eller oppgradering * Implementeringskostnad * Opplæringskostnader for bruk av nytt IKT-system | Inkluderer innkjøpskostnader til PCer, servere, programvare m.m. og kostnader ved å ta i bruk den nye løsningen, inkludert:   * Planleggings­kostnader * Konsulenter for å få satt opp systemet * Tilpasninger som eventuelt må gjøres mot andre systemer * Opplæring i ny systemløsning * Andre kostnader som påløper i tilknytning til anskaffelsen |
| Drifts- og vedlikeholdskostnader knyttet til nytt system | Inkluderer kostnader knyttet til:   * Tidsbruk i det offentlige til drift og vedlikehold av nytt system * Øvrige kostnader i det offentlige til drift og vedlikehold av nytt system | * Kostnader til IT-infrastruktur * Kostnader knyttet til overvåkning og driftstjenester og vedlikehold av programvare |
| Endrings- og omstillingskostnader i offentlig sektor | Inkluderer kostnader knyttet til:   * Planlegging av organisasjonsendringer * Kurs og opplæringstiltak til endrede arbeidsoppgaver * Øvrig tidsbruk og kostnader knyttet til endring- og omstilling | * Tidsbruk internt til kurs- og opplæringstiltak * Tidsbruk til planlegging og gjennomføring av omorganisering |

Tabell 8: Prissatte kostnadsvirkninger som ofte oppstår ved digitaliseringsprosjekter i privat næringsliv

|  |  |  |
| --- | --- | --- |
| Kostnadskategori | Beskrivelse | Eksempler |
| Investerings­kostnad | Kostnader knyttet til etablering av mottaksløsninger og nødvendig systemutvikling i private virksomheter | Eksempelvis måtte mange arbeidsgivere oppgradere lønnssystemene sine ved innføring av A-ordningen (samlet rapportering av lønns- og ansettelsesforhold). |
| Drifts- og vedlikeholds­kostnader | Drifts- og vedlikeholdskostnader som oppstår i private virksomheter som følge av tiltaket | Eksempelvis drift- og vedlikeholdskostnad knyttet til nye eller oppgraderte systemer. |
| Endrings- og omstillingskostnader | Kostnader knyttet til opplæring og etablering av nye rutiner | For eksempel tidsbruk knyttet til å endre rutiner og sette seg inn i nye systemer. |

Tabell 9: Prissatte kostnadsvirkninger for privatpersoner

|  |  |  |
| --- | --- | --- |
| Kostnadskategori | Beskrivelse | Eksempler |
| Endrings- og omstillingskostnader | Kostnader knyttet til opplæring og etablering av nye rutiner for privatpersoner | For eksempel tidsbruk knyttet til å endre rutiner og sette seg inn i nye systemer. |

Tabell 10: Ikke-prissatte nytte- og kostnadsvirkninger som kan oppstå ved digitaliseringsprosjekt[[5]](#footnote-6)

|  |  |
| --- | --- |
| Nytte- og kostnadsvirkninger | Beskrivelse |
| Kvalitet og service i offentlig tjenestetilbud | Digitalisering av arbeidsprosesser kan påvirke kvalitet og service på offentlig tjenestetilbud gjennom. Eksempelvis vil mindre feil i saksbehandling øke kvaliteten på offentlig tjenestetilbud. |
| Brukertilfredshet, forbedret omdømme og tillit til offentlig sektor | Et digitaliseringsprosjekt kan påvirke offentlig sektors brukertilfredshet, omdømme og tillit. Eksempelvis gjennom enklere kommunikasjon med offentlig sektor. |
| Ivaretagelse av personvern/samfunnssikkerhet | Digitaliseringsprosjekter kan påvirke ivaretagelse av personvern og risiko for at opplysninger kommer på avveie. Eksempler er at mer sammenstilling av informasjon om en person/objekt føre til dårligere ivaretagelse personvern/samfunnssikkerhet, mens bedre IT-sikkerhet og tilgangskontroll kan forbedre ivaretagelse av personvern/samfunnssikkerhet. |
| Miljøeffekter | Mer bruk av digitale løsninger framfor papirbaserte løsninger kan bidra til å redusere miljøbelastningen |
| Konkurransevridende/konkurransemessige effekter | Digitaliseringsprosjekt kan innebære at konkurransen i markedet blir påvirket f.eks. ved at noen aktører får en konkurransemessig fordel eller ulempe sammenlignet med andre eller ved at det private markedet påvirkes på en eller annen måte. |
| Ringvirkninger av digitaliseringsprosjekter[[6]](#footnote-7) | Digitaliseringsprosjekter i offentlig sektor kan legge til rette for mer digitalisering generelt. Digitalisering i en offentlig virksomhet kan ha positive ringvirkninger for digitalisering av andre offentlige virksomheter. |

1. <https://www.regjeringen.no/globalassets/upload/fin/vedlegg/okstyring/rundskriv/faste/r_109_2021.pdf> [↑](#footnote-ref-2)
2. Metodisk er verdsettelsen av tid i henhold til Finansdepartementets Rundskriv R-109/21, som anbefaler at tid i arbeid verdsettes som brutto reallønn og at fritid verdsettes til netto reallønn. [↑](#footnote-ref-3)
3. Timepris fritid er estimert basert på gjennomsnittlig månedslønn fra SSB for en heltidsansatt i statlig sektor med høyskoleutdannelse fratrukket skatt. [↑](#footnote-ref-4)
4. Forventet reallønnsvekst skal settes lik forventet årlig vekst i BNP per innbygger. [↑](#footnote-ref-5)
5. Virkningene er omtalt nøytralt ettersom de både kan være en nytte- og kostnadsvirkning. [↑](#footnote-ref-6)
6. [↑](#footnote-ref-7)